Kilpinė

Kilpinė, apykaklinis antsiuvas () – audeklinis ar metalinis antsiuvas ant uniformos apykaklės, kuriame būna skiriamieji ženklai, nurodantys karinį laipsnį (kartais karinių laipsnių grupę – kareivis, karininkas, generolas) ir/ar kariuomenės rūšį arba karinį dalinį. Dabar daugelyje kariuomenių nenaudojami.

Kilpinės Tarybų Sąjungoje

Kariuomenėje 

Tarybų Sąjungoje 1924–1943 m. kilpinės buvo pagrindine uniformos vieta, kur buvo kariškių karinių laipsnių skiriamieji ženklai, taip pat žalvarinė kariuomenės rūšies emblema.

Kasdieninės uniformos kilpinės buvo apkraštuotos tam tikros spalvos pūkuotais įsiuvais. Aukščiausiųjų vadų kilpinės buvo apkraštuotos auksaspalviu galionu, vadų ir techninių specialistų – juostelėmis iš spalvotos gelumbės. Pvz., karinių juristų kilpinės buvo avietinės su juodais apvadais.

Jaunesniųjų vadų (seržantų lygmens) ir specialistų skiriamieji ženkliukai kilpinėse buvo trikampiai. Kilpinių laipsnio ženkliukai buvo žalvariniai, padengti raudonu emaliu.

Dengiamosios spalvos lauko uniformų kilpinės buvo ir dengiamosios spalvos, iš to paties audeklo kaip ir pati uniforma. Laipsnio ženkliukai būdavo žalvariniai, padengti žaliu emaliu. Kariuomenės rūšies emblemos būdavo tamsiai žaliai dažytos.

Milinių kilpinės buvo rombiškos, kitų uniforminių drabužių – pailgo lygiagretainio pavidalo. Tokios kilpinės būdavo prisiuvamos prie kitelio ar gimnastiorkos apykaklės išorinio krašto.

TSRS Kariniame jūrų laivyne kilpinių nebuvo, skiriamieji ženklai būdavo ant rankovių galų.

Įvedus generolų laipsnius buvo pakeistos ir kilpinės. Visų uniforminių drabužių kilpinės tapo rombiškos, apvadai liko auksaspalviai. Lauko uniformų kilpinių žvaigždutės buvo žalios. Karo metu lauko kilpines praktiškai visur išstūmė kasdieninės.

1943 m. grąžinus antpečius kilpinės liko kaip kai kurių uniformos rūšių elementas, kuris spalva rodė kariuomenės rūšį. 8-tą dešimtmetį buvo patvirtintos šios kilpinių spalvos:
 raudona – Tarybų Sąjungos maršalas;
 raudona – motorizuotieji šauliai;
 juoda – artilerija, tankų, inžinerinė techninė ir ryšių kariuomenė;
 avietinė – inžinerinės, ryšių ir techninės kariuomenės generolai;
 žydra – karinės oro pajėgos ir oro desanto kariuomenė;
 avietinė – intendantų, medicinos, veterinarijos tarnybos ir karo juristai;
 mėlyna – kavalerija;
 žalia – pasienio kariuomenė;
 tamsiai raudona – vidaus reikalų kariuomenė;
 rugiagėlių mėlyna – valstybės saugumo kariuomenė.

Dabartinių kilpinių viršutinėje dalyje būna įsegtas kilpinės ženkliukas. Antpečių išilginės juostelės būna tos pačios spalvos kaip ir kilpinės.

Civilinių žinybų kilpinės 
Nuo 1932 m. kilpinės imtos naudoti ir kaip kai kurių civilinių ir sukarintų TSRS žinybų skiriamieji ženklai.

1943–1950 m. kai kurios šių žinybų kilpines kaip skiriamuosius ženklus pakeitė į antpečius:
 NKVD (nuo 1946 m. – MGB ir MVD),
 NKVD kariuomenė,
 pasienio kariuomenė,
 vidaus reikalų kariuomenė,
 konvojinė kariuomenė
 milicija,
 geležinkelių transportas,
 civilinė aviacija,
 ir kt.
Tačiau tuo pačiu metu, 1943–1951 m., eilėje žinybų buvo įvedamos kilpinės:
 TSRS ryšių ministerija,
 TSRS finansų ministerija,
 TSRS energetikos ministerija,
 TSRS geologijos ministerija,
 Vyriausioji geodezijos ir kartografijos valdyba prie TSRS MT,
 Muitinės tarnyba ir kt.
1954–1958 m. daugelyje civilinių žinybų, kuriose 1943–1951 m. imtos naudoti kilpinės, jos buvo panaikintos. Tačiau tuo pačiu metu dalis žinybų, naudojusių uniformas su antpečiais, ėmė naudoti uniformas su kilpinėmis:
 Užsienio reikalų ministerija,
 prokuratūra,
 geležinkelio transportas ir kt.
1979–1991 m. daugelis žinybų, naudojusių kilpines, pakeitė jas į antpečius.

Šiuolaikinėje Rusijos Federacijoje uniformas su kilpinėmis naudoja:
 RF Užsienio reikalų ministerija,
 Federalinė miškų ūkio agentūra.

Nuorodos 

Karinės uniformos aksesuarai